Sport vir almal - Local News - Erongo
Saturday, February 29th, 2020 06:41:16
’n Jong sportman het ’n projek begin om sporttoerusting aan toekomstige sportsterre in minderbevoorregte gemeenskappe beskikbaar te stel.
Delano Müller; Atleet; “...daar is baie kinders wat nie sport kan beoefen nie weens ’n gebrek aan toerusting.”
Delano Müller met van die toerusting wat hy al bymekaar gemaak het. Foto Otis Finck
Delano Müller (15) weet waar sy passie lê en hy deel dit graag met ander.
“Ek is in ’n bevoorregte posisie om sport te beoefen en om ook die ondersteuning van my ouers te geniet. Ek is egter bewus dat dié voorreg vir baie ander kinders nie beskore is nie. Dus wil ek graag ’n verskil in hulle lewens maak.”
Delano se passie vir fiksheid en sport het hom aangespoor om ’n projek te begin waarmee hy gebruikte sporttoerusting en sportdrag insamel en dit dan aan atlete en klubs skenk in gebiede waar daar ’n behoefte bestaan.
“Ek het onlangs die Noorde van die land besoek en gesien daar is baie kinders wat nie sport kan beoefen nie weens ’n gebrek aan toerusting. Die talent is wel daar,” sê hy.
Die idee het posgevat toe hy verlede jaar van sy persoonlike toerusting aan ’n klub in Swakopmund geskenk het.
“Die kinders se blydskap het my laat besef die toerusting wat ek en ander nie gebruik nie, kan steeds ’n doel dien en baie vir ander beteken.”
Hy wil skole, kerkgroepe en besighede by die projek betrek, wat op 1 Februarie afgeskop het. Die plan is om strategiese punte in verskillende dorpe te identifiseer waar mense ou sporttoerusting en sportdrag kan aflewer.
“Ek het reeds ’n paar sokkerstewels, medaljes en ’n trofee as skenkings ontvang. Ek sal graag ook ’n toernooi of twee wil reël om kinders te motiveer.”
As sportman het Delano verskeie prestasies op sy kerftstok. Hy is ook die huidige Mnr. Walvisbaai.
Hy het verlede jaar die wêreldweltergewig-skopbokstitel in Atlanta in die VSA gewen en is in 2016 en 2017 as die Namibiese Sportkomissie se junior sportman van die jaar aangewys.
Die jong atleet sê hy tref nie onderskeid tussen sportsoorte nie.
“Ek weet sokker is een van die gewildste sportsoorte in ons land. Daar is soveel voordele verbonde aan sport. Ek dink dit hou kinders van die strate af en dit help onder andere met fokus en konsentrasie.”
Delano het nie ‘n spesifieke mikpunt vir sy projek nie.
“Ek weet nie hoeveel ek wil insamel nie. Ek wil net soveel as moontlik bymekaar maak,” sê hy.